謝李舍人題額
作者：鄧肅
朝代：宋

paragraphs: 寸草春未報，秋風樹不停。
三年真忽爾，過隙白駒奔。
廬墳吾豈敢，北堂有老人。
作庵居釋子，佛事勤朝昏。
太史憐此意，高額揭顯親。
梁間垂玉筯，壁上靄飛雲。
顧我何爲者，傳家空一經。
栖遲已三十，寒燈尚短檠。
北轅將適楚，捩手或翻羹。
那能爲親顯，只可充添丁。
但念我先人，白首困飄零。
射策不逢賞，青衫脫王庭。
今焉逢太史，發揮身後名。
坐令九泉下，冷骨復生春。
顯揚政在此，松楸萬世榮。
作詩敢論報，欲爲肌上銘。